
ДЬОНИ ДИДРО
(1713 – 1784)
ФИЛОСОФСКИ ИЗСЛЕДВАНИЯ ВЪРХУ ПРОИЗХОДА И ПРИРОДАТА НА КРАСИВОТО


Преди да навляза в трудното изследване на произхода на красивото, ще отбележа най-напред заедно с всички автори, които са писали по въпроса, че поради някаква съдбовност нещата, за които хората говорят най-много, обичайно са тези, които се познават най-малко; такава е сред множеството други природата на красивото. Всички умуват върху красивото: възхищават му се в творенията на природата; изискват да присъства в  произведенията на изкуството; приемат или отричат това качество във всеки един момент; въпреки това, ако попитаме хората с най-сигурен и изискан вкус какъв е произходът, природата, ясното понятие, истинската идея и точното определение на красивото; дали е нещо абсолютно или относително; дали има вечно, непроменимо красиво, което е правило и образец на стоящото под него, или с красотата нещата стоят както при модите, тутакси виждаме как чувствата се разделят и едни признават своето невежество, други се хвърлят в скептицизма. Как става така, че почти всички хора са съгласни, че има красиво, и то е толкова много сред онези, които го чувстват живо там, където е - а пък толкова малко хора знаят какво е красивото? 


За да стигнем, доколкото е възможно, до разрешаването на тези трудности, ще започнем с изложението на различните мнения у авторите, които са писали най-добре за красивото: след това ще предложим нашите идеи по същата тема и накрая ще завършим тази статия с общи наблюдения върху човешкия ум и неговите действия спрямо въпроса, за който става дума. 

Платон е написал два диалога за красивото, Федър и Големият Хипий: във втория той учи по-скоро не какво е красиво, а какво не е; а в първия говори по-малко за красивото и повече за естествената любов, която изпитваме съм него. В  Големия Хипий става дума да се смути суетата на един софист; а във Федър да се прекарат няколко приятни мига с приятел на едно прекрасно място.


Свети Августин е съставил един трактат върху красивото, но това произведение е загубено и от него са ни останали само няколко пръснати в различни писания мисли върху тази важна тема; от тях се вижда, че точното отношение между частите в цялото, което прави от цялото Единно, е според свети Августин отличителният характер на красотата. Ако попитам един архитект, казва този велик човек, защо, след като е издигнал аркада на едно от крилата на своята постройка, прави същото на другото крило, той несъмнено ще ми отговори, че е с цел архитектурните части да създават заедно добра симетрия. Но защо тази симетрия ви изглежда необходима? Основанието е, че се харесва. Но кой сте вие, та да се издигате до арбитър на това, което трябва да се харесва или да не се харесва на хората? И откъде знаете, че симетрията ни харесва? Сигурен съм, понеже така разположените неща са подходящи, притежават правилност, грациозност; с една дума, понеже това е красиво. Много добре; но кажете, дали това е красиво, понеже се харесва? Или се харесва, понеже е красиво? Не е трудно да се каже – това харесва, защото е красиво. Вярвам го като вас; но още веднъж ви питам защо това е красиво? И ако моят въпрос ви затруднява, понеже, наистина, майсторите във вашето изкуство не стигат чак дотам, вие най-малкото без усилие ще се съгласите, че подобието, равенството, схождането на частите във вашата постройка свежда всичко до особено единство, което удовлетворява разума. Това исках да кажа и аз. Да, но отбележете, че в телата съвсем няма истинско единство, понеже са съставени от безброй много части, всяка от които е съставена от множество други. Къде тогава виждате това единство, което ви ръководи при конструирането на вашия чертеж; единството, което във вашето изкуство разглеждате като нерушим закон; това единство, което вашата сграда трябва да имитира, за да бъде красива, но което нищо на тази земя не може да имитира съвършено, понеже нищо на тази земя не може да бъде съвършено Единно? И какво следва от това? Не трябва ли да признаем, че над нашите умове има някаква изначална, върховна, вечна, съвършена единност, която е същностното правило на красивото и която вие търсите в практиката на вашето изкуство? Оттук, в друго свое произведение, свети Августин заключава, че единността е тази, която, така да се каже, изгражда формата и същността на красотата във всеки род. Omnis porro pulchritudinis forma, unitas est.

В своята Психология г-н Волф
 казва, че има неща, които ни харесват, и неща, които не ни харесват, и че въз основа на тази разлика съществуват красивото и грозното; това, което ни харесва, се нарича красиво, а това, което ни отблъсква, е грозно.


Той добавя, че красотата се състои в съвършенството, така че по силата на това съвършенство нещото, което го притежава, е способно да произведе у нас удоволствие. 

По-нататък той различава два вида красота, истинска и привидна: истинска е тази, която се ражда от действително съвършенство; а привидната произтича от привидно съвършенство.


Очевидно, свети Августин е достигнал доста по-далеч в издирването на красивото от лайбницианския философ, който, изглежда, претендира най-напред, че едно нещо е красиво, понеже е красиво, както Платон и свети Августин много добре за забелязали. Вярно е, че той нататък въвежда съвършенството в идеята за красотата. Но какво е съвършенство? Дали съвършеното е по-ясно и по-разбираемо от красивото? 


Ако всички, които се ласкаят, че не говорят по навик и без да разсъждават, казва г-н Круза
, поискат да слязат навътре в себе си и да обърнат внимание на ставащото там, на начина, по който мислят, и на онова, което чувстват, когато възкликват това е красиво, то ще забележат, че с термина изразяват известно съотношение между обекта и приятните усещания или идеите на одобрение; така ще се съгласят, че да се каже това е красиво означава да се каже, че забелязвам нещо, което одобрявам или което ми доставя удоволствмие. 

Виждаме, че определението на г-н Круза не е взето от природата на красивото, а само от ефекта, който изпитваме в негово присъствие; затова има същия недостатък като определението на г-н Волф. Така, тъкмо според онова, което сам добре е почувствал, господин Круза се заема по-нататък да утвърди пет черти на красивото: разнообразие, единство, правилност, ред, пропорция. 

Оттук следва, че или определението на свети Августин е непълно, или че това на г-н Круза е раздуто. Ако идеята за единност не съдържа в себе си идеите за разнообразие, правилност, ред и пропорция и ако тези качества се отнасят до същността на красивото, свети Августин не е трябвало да ги пропуска; ако идеята за единност ги съдържа, г-н Круза не е трябвало да ги добавя.


Господин Круза изобщо не определя какво разбира под разнообразие; изглежда, под единство разбира връзката на всички чести с една цел
; правилността според него се състои в съразмерното разположение на частите помежду им; с ред той означава известно намаляващо в степен прехождане на частите една в друга; а пропорцията определя като единство, съчетано във всяка една част с разнообразие, правилност и ред.

Няма да атакувам това определяне на красивото чрез смътните неща, които съдържа; ще се огранича само да отбележа тук, че то е частично и освен това приложимо единствено спрямо архитектурата или най-много спрямо големите цялости в други жанрове, като ораторска реч, драма и т.н., но не и спрямо една дума, мисъл, част от даден обект.


Господин Хътчесън
, известният професор по морална философия в Университета на Глазгоу, си изработва особена система: той смята, че въпросът, какво е красиво, не е по-основателен от въпроса, какво е видимо. Под видимо се разбира създаденото, за да бъде възприето от окото; а под красиво г-н Хътчесън разбира създаденото, за да бъде схванато от вътрешния усет за красиво. Неговият вътрешен усет за красиво е способността, благодарение на която различаваме красивите неща, както зрителното сетиво е способност, чрез която получаваме понятието за цветове и фигури. Този автор и неговите привърженици полагат всички усилия, за да докажат реалността и необходимостта на шестото чувство. И ето как го правят:

1) Нашата душа, казват те, е пасивна в удоволствието и в неудоволствието. Обектите ни засягат не точно по начина, по който бихме искали: някои оказват върху душата ни необходимо впечатление на удоволствие; други необходимо ни доставят неудоволствие; цялата възможност на нашата воля се свежда до това да търсим първия вид обекти и да избягваме втория; такова е самото устройство на нашата природа, понякога индивидуално, и то прави някои от нас приятни, а други неприятни. (Вж. БОЛКА И УДОВОЛСТВИЕ.
)
2) Може би няма обект, който може да засегне душата ни, без да стане повече или по-малко необходим повод за удоволствие или неудоволствие. Фигура, произведение на архитектурата или живописта, музикална композиция, действие, чувство, характер, израз, реч, – всички тези неща ни харесват или не ни харесват по някакъв начин. Ние усещаме, че удоволствието или неудоволствието се възбужда необходимо посредством съзерцанието на идеята, която тогава се представя на нашия ум с всички свои обстоятелства. Това впечатление се създава, макар че в някои от тези идеи няма нищо от това, което обичайно се нарича сетивни възприятия, а в тези, които идват от сетивата, съпровождащото ги удоволствие или неудоволствие се ражда от реда или безредието, от подреждането или липсата на симетрия, от подобието или странността, забелязвана в обектите, а не от простите идеи за цвят, звук и протяжност, разгледани в съобщност.   
3) Така поставено, аз, казва г-н Хътчесън, наричам вътрешни сетива определените разположения (déterminations) на душата да изпитва или да не изпитва удоволствие от някои форми или от някои идеи, когато ги разглежда; а за да се различат вътрешните сетива от телесните способности, познати под това име, наричам вътрешен усет за красиво способността, която различава красивото в правилността, реда и хармонията; а вътрешно чувство за добро наричам способността, която одобрява чувствата, действията, характерите на онези, които постъпват разумно и добродетелно.
4) Тъй като определени разположения на душата да харесва или да не харесва някои форми или някои идеи, когато ги разглежда, се наблюдават във всички хора, стига да не са глупави, то, без да се търси повече какво е красиво, без съмнение може да се каже, че във всички хора има естествено и присъщо за този обект чувство; хората толкова често се съгласяват помежду си, признавайки красотата на известни образи, колкото когато изпитват болка от изгаряне или когато получават удоволствие от храната, ако ги мъчи глад, независимо че вкусовете им могат да бъдат безкрайно разнообразни. 
5) Още с раждането нашите външни сетива започват да се упражняват и да ни предават възприята на сетивните обекти; това несъмнено ни убеждава, че са естествени. Но обектите на това, което наричам вътрешни сетива, или усети за красиво и добро, не се представят веднага на нашия ум. Минава време, преди децата да започнат да разсъждават или най-малкото да покажат, че са започнали да разсъждават върху пропорциите, подобията и симетриите, върху чувствата и характерите; те малко късно познават нещата, възбуждащи вътрешния вкус или отвращението; това ни кара да си представим, че способностите, които наричам вътрешни усети за красиво и добро, идват единствено от обучението и образованието. Но каквото и понятие да имаме за добродетел или за красота, един добродетелен или красив обект е повод за одобрение и удоволствие също толкова естествено, както ястията са обект на нашия апетит. И какво значение има, че първите обекти са се представили рано или късно? Нима, ако сетивата се развиват в нас малко по малко и едни след други, от това биха били по-малко сетива и способности? И бихме ли могли да претендираме, че във видимите обекти в действителност няма нито цвят, нито фигура само защото сме имали нужда от време и обучение, за да ги забележим, и защото сред нас не е имало двама души, които да ги забележат по един и същ начин? 

6) Усещания се наричат възприятията, които се възбуждат в душата от присъствието на външни обекти и въздействат върху нашите органи (Вж. УСЕЩАНИЯ.) А когато две възприятия се различават напълно помежду си и общо за тях е само генеричното име усещане, то способностите, чрез които получаваме тези различни възприятия, се наричат различителни сетива. Зрението и слухът например означават различни способности – едната ни дава идеите за цвят, а другата идеите за звук; но каквото и различие да имат звуковете и цветовете помежду си, всички цветове се отнасят към едно сетиво и към друго сетиво се отнасят всички звукове; и явно всяко сетиво има свой орган. Ако приложите предходното наблюдение към доброто и красивото, ще видите, че са точно в такова положение. 

7) Под красиво защитниците на вътрешния усет разбират идеята, която някои обекти възбуждат в нашата душа, а под вътрешен усет за красиво разбират способността да получаваме тази идея; те отбелязват още, че животните притежават способности, които са подобни на нашите външни сетива и понякога дори ги надвишават; но нито едно животно не дава знак, че притежава това, което тук се разбира като вътрешно сетиво. Следователно, продължават те, едно същество може да има като цяло същото външно усещане, което ние изпитваме, без да наблюдава прилики и отношения между обектите; то може също да различава тези прилики и отношения, без от това да изпитва особено удоволствие; впрочем, сами по себе си идеите за фигура и форми и т.н. са нещо различно от удоволствието. Удоволствие може да има и там, където пропорциите не са нито специално разглеждани, нито познати; то обаче може да липсва въпреки цялото вложено внимание в реда и пропорциите. Така че, как да наричаме способността, която действа в нас, без ние да знаем добре защо? Вътрешен усет. 
8) Това название е основано на отношението между способността, която означава, и другите способности. Отношението се състои главно в това, че удоволствието, изпитвано от вътрешния усет, се различава от познанаването на принципите. Познаването на принципите може да го увеличава или да го намалява; но това познание не е самото удоволствие, нито е негова причина. Усетът има необходими удоволствия; защото красотата и грозотата на един обект е винаги една и съща за нас, каквото и намерение да имаме, та да съдим другояче. Един неприятен обект не ни изглежда красив от това, че е полезен; един красив обект не ни изглежда грозен само защото е вреден. Предложете ни целия свят, за да ни принудите в отговор да признаем, че грозотата е красива, а красотата грозна; добавете към тази цена най-ужасните заплахи, няма да предизвикате никаква промяна в нашите възприятия и в съждението на вътрешния усет: устата ни ще похвали или заклейми по ваша воля; но вътрешният усет ще остане ненакърнен. 
9) Изглежда, че оттук – продължават същите систематици – някои обекти са непосредствено и от самите себе си обстоятелства за удоволствието, доставяно от красотата; че притежаваме усет, способен да го вкуси; че това удоволствие е индивидуално и няма нищо общо с интереса. Наистина, нима не се случва стотици пъти някой да изостави полезното заради красивото? Нима това щедро предпочитание не се забелязва понякога в най-окаяните положения? Един честен майстор ще се отдаде по-скоро на удовлетворението да направи разоряващ го шедьовър, отколкото на предимството да направи калпаво, но доходно произведение.

10) Ако към съобразяването на ползата не се добавяше някакво особено чувство, тънкия ефект на способност, различна от разбирането и волята, то къщата щеше да бъде ценена само заради ползата от нея, градината само заради своето плодородие, дрехата само заради своето удобство. А такава тясна оценка липсва дори при децата и диваците. Оставете природата на самата нея, и вътрешният усет ще упражни властта си: може би ще се излъже в своя обект; но при все това усещането за удоволствие ще бъде реално. Строгата философия, връждебна на разкоша, ще счупи статуите, ще събори обелиските, ще превърне палатите в колиби и градините в гори; но не по-малко ще усеща реалната красота на тези обекти; вътрешният усет ще се разбунтува срещу нея; и тя ще бъде принудена да изтъкне дързостта си за заслуга. 

По такъв начин Хътчесън и неговите привърженици полагат усилия да установят необходимостта на вътрешния усет за красиво;  но единственото, което постигат, е да покажат, че има нещо тъмно и непроницаемо в удоволствието, което красивото ни доставя; че това удоволствие изглежда независимо от познаването на отношенията и възприятията; че виждането на ползата не върши никаква работа и че то, удоволствието, създава ентусиасти, които нито наградите, нито заплахите могат да разколебаят. 
Освен това, тези философи различават в телесните същества абсолютно красиво и относително красиво. Под абсолютно красиво те не разбират качество, до такава степен вътрешноприсъщо на обекта, че да го прави красив сам по себе си, без никаква връзка с душата, която го вижда и съди за него. Според тях терминът красиво, подобно на другите имена на сетивновъзприемаемите идеи, означава, собствено казано, възприятието на ума; както студеното и топлото, сладкото и горчивото са усещания на нашата душа, макар несъмнено да няма нищо, което да съответства на тези усещания в предизвикалите ги обекти, въпреки разпространеното мнение за обратното. Не е ясно, казват те, как обектите биха могли да бъдат наречени красиви, ако няма ум, надарен с усет за красотата, за да им отдаде дължимото. Така, под абсолютно красиво те разбират само онова, което разпознаваме в някои обекти, без те да бъдат сравнявани с нищо външно, чието подражание или изображение са самите обекти. Такава е, казват те, красотата, която забелязваме в творенията на природата, в някои изкуствени форми, във фигурите, твърдите тела и повърхностите; а под относително красиво те разбират онова, което бива забелязвано в обекти, за които обичайно се смята, че са подражания и образи на други обекти. По такъв начин тяхното разделение се основава не толкова в самите обекти, колкото в различните източници на удоволствието, чиято причина е красивото; защото е сигурно, че абсолютно красивото има, така да се каже, някакво относително красиво, а относително красивото има в себе си абсолютно красиво. 
За абсолютно красивото според Хътчесън и неговите привърженици


Ние, казват те, направихме доловима необходимостта от собствен усет, който чрез удоволствието ни известява за присъствието на красивото; нека видим сега какви качества трябва да притежава един обект, за да развълнува този усет. Не трябва да се забравя, добавят те, че става дума за качества единствено съобразно човека; защото несъмнено има много обекти, които го впечатляват със своята красота, а пък не се харесват на други животни. Техните сетива и органи са устроени по различен начин и ако можеха да съдят за красивото, щяха да придават идеи на съвсем различни форми. Мечката намира пещерата си за удобна, но съвсем не за красива или грозна; може би, ако имаше вътрешния усет за красиво, щеше да гледа на нея като на очарователно убежище. Отбележете мимоходом, че най-нещастното същество би било това, което притежава вътрешен усет за красиво, но разпознава красивото само във вредни за него обекти. Провидението се е погрижило за нас в това отношение - и едно наистина красиво нещо доста често е нещо добро.

За да открият общото условие, при което възникват идеите за красиво сред хората, привържениците на Хътчесън разглеждат най-простите дадености, например фигурите; и откриват, че фигурите, които наричаме красиви, предлагат на сетивата ни единообразност в многообразието. Твърдят, че един равностранен триъгълник е по-малко красив от квадрата; че петоъгълникът е по-малко красив от шестоъгълника и така нататък, понеже еднакво правилните обекти са толкова по-красиви, колкото са по-разнообразни; а са толкова по-разнообразни, колкото повече сравними страни имат. Вярно е, казват те, че ако много увеличим броя на страните, губим от поглед съотношенията между тях и радиуса; оттук следва, че красотата на тези фигури не се увеличава винаги заедно с броя на страните. Те сами стигат до това възражение, но изобщо не се занимават с него. Отбелязват само, че недостигът на успоредни страни в седмоъгълниците и другите многоъгълници с нечетен брой страни намалява тяхната красота; но продължават да поддържат, че при всичко друго равно, правилната фигура с двадесет страни надминава по красота тази, която има само дванадесет; че последната е над фигурата с осем, а правилната фигура с осем страни е по-високо от квадрата. Същото разсъждение прилагат и спрямо повърхностите и твърдите тела. От всички правилни твърди тела най-красиво е онова, което има най-голям брой повърхности. Според тях красотата на тези тела намалява, колкото повече се доближават до правилната пирамида.


Но ако сред еднакво правилните обекти най-красиви са най-разнообразните, то съответно между еднакво разнообразните обекти най-красиви са тези, които в най-голяма степен са единообразни: така равностранният или дори равнобедреният триъгълник е по-красив от неравностранния; квадратът е по-красив от ромба или ромбоида. Същото разсъждение се отнася към правилните твърди тела и изобщо към всички, които имат някаква еднообразност, като цилиндри, призми, обелиски и т.н.; и трябва да се съгласим с тях, че тези тела несъмнено се харесват повече на погледа, отколкото грубите фигури, в които не се забелязва нито правилност, нито симетрия, нито единство. 


За да имат съчетани основания за отношението на единообразието и разнообразието, те сравняват кръговете и сферите с елипсите и минимално ексцентричните сфероиди; твърдят, че съвършената единообразност на едните се компенсира от разнообразието на другите и че тяхната красота е почти равна. 

Красивото в творенията на природата според тях има същата основа. Независимо дали бихте тръгнали да разглеждате, казват те, формите на небесните тела, техните завъртания, видимите им страни; или бихте слезли от небесата на земята да разгледате растенията, които я покриват, цветята в пълна гама цветове, структурата на животните, техните видове, движения, пропорциите на частите им, връзката на тяхното устройство с доброто им състояние; или пък бихте се стрелнали във въздуха, за да изследвате птиците и метеорите;  или бихте се потопили във водите и бихте сравнявали помежду им рибите – навсякъде ще срещнете единност в многообразието; навсякъде ще видите тези качества, изравнени в еднакво красивите същества; и съставеното от двете основание, неравно в съществата с неравна красота; с една дума, ако е позволено да се говори още с езика на геометрите, ще видите във вътрешността на земята, на дъното на моретата, високо в атмосферата, в цялата природа и във всяка една от нейните части единност в многообразието и красотата винаги в съставното основание на тези две качества.  


По-нататък те се занимават с красотата на изкуствата, на чиито произведения не може да се гледа като на чисто подражание, като архитектурата, механичните изкуства и естествената хармония; полагат всички усилия да ги подчинят на закона за единност в многообразието; и ако доказателството им е погрешно, то не е заради недостатъчно изброени примери; те слизат от най-великолепния палат чак до най-малката постройка, от най-ценното произведение чак до дреболиите, посочвайки, че където липсва единообразност, има каприз и където липсва разнообразие, има безвкусица.

Съществува обаче един клас обекти, твърде различни от предходните, пред които привържениците на Хътчесън изпадат в силно затруднение: защото в тях се разпознава красота и въпреки това за тях не е приложимо правилото за единност в многообразието: доказателствата на абстрактните и универсални истини. Ако една теорема съдържа безброй много частни истини, които са само нейно развитие, тази теорема собствено не е нищо друго освен следствие от аксиома – а от аксиомата произтичат безброй други теореми; въпреки това се казва “ето една хубава теорема”, а не се казва “ето една хубава аксиома”. 

По-нататък ще дадем решението на тази трудност в други принципи. Да минем към изследването на относително красивото, красивото, което се забелязва в обект, смятан за подражание на оригинал, както смятат Хътчесън и неговите привърженици.


В тази част от неговата система няма нищо особено. Според посочения автор и според всички това красиво може да е само в съответствието между образеца и копието.


Оттук следва, че за относително красивото не е необходимо да има каквато и да е красота в оригинала. Горите, планините, пропастите, хаосът, старческите бръчки, бледността на смъртта, следствията от болестта се харесват в живописта; харесват се също в поезията; това, което Аристотел нарича морален характер, съвсем не е характерът на добродетелния човек; и това, което се разбира под fаbula bene morata, не е нищо друго освен епична или драматична поема, където действията, чувствата и речите са съгласувани с добрите или лошите характери. 


Все пак не може да се отрече, че изображението на обект, притежаващ известна абсолютна красота, се харесва обичайно повече от изображението на обект, у когото напълно липсва такова красиво. Единственото изключение в това правило е може би случаят, когато живописта съответства на състоянието на наблюдаващия и така печели всичко, което е отнето от абсолютната красота на образеца; тогава живописта става още по-интересна; този интерес, който се ражда от несъвършенството, е причината, поради която се иска героят на една епична или героична поема да не е съвсем без недостатък.

По-голямата част от другите красоти на поезията и красноречието следват закона на относително красивото. Съответствието с истината прави сравненията, метафорите и алегориите красиви, дори когато няма никаква абсолютна красота в обектите, които те представят.


Хътчесън подчертава нашата склонност към сравнения. Нейният произход е следният. Страстите предизвикват в животните почти винаги същите движения, както в нас; а неодушевените обекти на природата често са така разположени, че наподобяват положенията на човешкото тяло в известни душевни състояния; не е било необходимо повече, добавя авторът, когото анализираме, за да направим лъва символ на яростта; тигъра – символ на жестокостта, изправения дъб, чийто връх гордо се издига до облаците, емблема на дързостта; вълненията на бурното море изобразяват гневните изблици; а слабото стъбло на мака, чиято главичка се наклонява само от няколко капки вода, е образ на умиращия. 

Такава е системата на Хътчесън, която несъмнено изглежда повече особена, отколкото вярна. Все пак не можем да не препоръчаме неговото произведение да бъде прочетено, особено в оригинал; в него се откриват голям брой тънки наблюдения върху начина за постигане на съвършенство в практиката на изящните изкуства. Сега ще изложим идеите на отец Андре, йезуит. Неговият Опит върху красивото
 е най-последователната, най-обширната и най-добре свързаната система, която познавам. Смея да твърдя, че в своя жанр Опитът е това, което в своята област е Трактатът за изящните изкуства, сведени до един принцип
. Това са две добри произведения, на които липсва само по една глава, за да бъдат превъзходни; толкова повече трябва да съжаляваме, че тези двама автори са я пропуснали. Абат Батьо свежда всички принципи на изящните изкуства до подражанието на красивата природа, но изобщо не ни казва какво е красива природа. Отец Андре разпределя с много проницателност и философия общо красивото в неговите разновидности и точно определя всички видове; обаче никъде в неговата книга не откриваме родовото определение - на красивото изобщо, освен ако не го вижда в единството, както свети Августин. Той непрекъснато говори за ред, пропорция, хармония и т.н.; но и дума не казва за произхода на тези идеи. 

Отец Андре различава общите понятия на чистия ум, които ни дават вечните правила на красивото; естествените съждения на душата, където чувството се примесва с чисто духовните идеи, но без да ги разрушава; и предразсъдъците на образованието и навика, които понякога, изглежда, преобръщат едните и другите. Той разделя произведението си на четири глави. Първата глава е за видимо красивото; втората за красивото в нравите; третата за красивото в творенията на ума; и четвъртата за музикално красивото. 


Той повдига три въпроса върху всеки един от тези обекти: твърди, че в тях се открива същностно, абсолютно красиво, независимо от всяка институция, дори божествена; природно красиво, зависещо от институцията на създателя, но независимо от нашите мнения и вкусове; и изкуствено, някак случайно красиво, което обаче зависи в известна степен от вечните закони.

За него същностно красивото се състои в правилността, реда, пропорцията, симетрията като общо; природно красивото се състои в правилността, реда, пропорциите, симетрията, наблюдавани в природните същества; изкуствено красивото се състои в правилността, реда, симетрията, пропорциите, наблюдавани в нашите механични произведения, украси, постройки, градини. Отбелязва, че в последното красиво са примесени случайно и абсолютно. Така например в архитектурата той отбелязва два вида правила: едните произтичат от независещото от нас понятие за оригинално и същностно красиво и необходимо изискват перпендикулярност на колоните, успоредност на етажите, симетрия на частите, непринуденост и изящество на плана и единство в цялото. Другите правила са основани на отделните наблюдения, които майсторите са направили през различните времена; въз основа на тях са били определени пропорциите на частите в петте архитектурни ордера: вследствие на тези правила в тосканския ордер височината на колоната съдържа седем пъти диаметъра на основата, в дорийския осем, в йонийскя девет, в коринтския, както и в смесения -  десет; колоните имат издуване от основата до една трета от средната част на стълба, а в останалите две трети изтъняват постепенно, отдалечавайки се до капитела; междуколонията са най-много осем модула и най-малко три; височината на портиците, аркадите, вратите и прозорците е два пъти тяхната ширина. Тъй като тези наблюдения се правят на око и въз основа на двусмислени примери, те винаги са малко несигурни и не са съвсем необходими. Виждаме, че понякога големите архитекти се издигат над тях, добавят, отменят старите и измислят нови правила според обстоятелствата. 

Така, в произведенията на изкуството има същностно красиво, красиво от човешкото творчество и красиво от системата: същностното красиво се състои в реда; красивото от човешкото творчество се състои в свободното и зависещото само от твореца прилагане на законите на реда или, по-ясно казано, в избора на такъв ред; красивото от системата, което се ражда от наблюденията, е различно дори сред най-знаещите творци, но никога не е във вреда на същностно красивото, преградата, която никога не трябва да се прекрачва. Hic murus aheneus esto
. Ако някога се е случвало на големите майстори да се оставят геният им да ги отнесе отвъд тази преграда, то е в редките случаи, когато са предвидили, че подобно отклонение ще добави повече красота, отколкото ще отнеме; но в това не по-малко са сгрешили и могат да бъдат упреквани.

Произволно красивото според същия автор се подразделя на красиво на гения, красиво на вкуса и красиво на чистия каприз: красивото на гения се основава върху познаването на същностно красивото и дава ненарушимите правила; красивото на вкуса се основава върху познаването на творенията на природата и на произведенията на големите майстори и насочва в прилагането и употребана на същностно красивото; красивото на каприза не се основава на нищо и не трябва да бъде допускано никъде.


Какво става с учението на Лукреций и пиронистите
 в системата на отец Андре? Остава ли нещо, което се отдава на произволното? Почти нищо; за да отговори на възражението на тези, които смятат, че красотата е въпрос на образование и предразсъдък, той се задоволява да разгърне източника на тяхната заблуда. Ето, казва той, как са разсъждавали: потърсили са в най-добрите произведения примери за красиво на каприза и никак не им е било трудно да ги открият; та по такъв начин са доказали, че разпознатото красиво е въпрос на каприз; взели са примери за красиво на вкуса и много добре са показали, че в това красиво също има произволност; и без да отидат по-нататък и да забележат, че изреждането им е непълно, те са заключили, че всичко, което се нарича красиво, е произволно и въпрос на каприз; лесно обаче се схваща, че тяхното заключение е правилно само по отношение на третия клон на изкуствено красивото и че разсъждението им не засяга нито двата други клона на това красиво, нито естествено красивото, най-малкото пък същностно красивото. 

По-нататък отец Андре минава към прилагането на своите принципи към нравите, творенията на ума и музиката; показва, че в тези три обекта има красиво, същностно красиво, абсолютно и независимо от всяка институция, дори божествена, благодарение на което нещото е едно; естествено красивото зависи от институцията на създателя, но не зависи от нас; произволно красивото зависи от нас, но не в ущърб на същностно красивото. 

Същностно красивото в нравите, творенията на ума и музиката се основава на подредеността, правилността, пропорцията, точността, благоприличието, съгласуваността, които се забелязват в едно красиво действие, в една добра пиеса, в един хубав концерт и правят така, че моралните, интелектуалните и хармоничните произведения са ЕДИННИ. 


Естествено красивото в нравите не е нищо друго освен съблюдаването на същностно красивото в нашето поведение, което зависи от това, което сме сред творенията на природата; в творенията на ума то е подражание и верен образ на създаденото от природата във всеки род, а в хармонията е подчинение на законите, които природата е вложила в звучащите тела, техния резонанс и устройството на ухото. 

Изкуствено красивото в нравите е в съобразяването с практиките на нацията, с духа на съгражданите и техните закони; в творенията на ума то е в спазването на правилата на речта, в познаването на езика и следването на господстващия вкус; в музиката то се състои в подходящото вмъкване на дисонанса, в съобразяването на произведенията с получените движения и интервали. 


Оттук според отец Андре следва, че същностно красивото и истината се показват най-изобилно във вселената; морално красивото – в християнския философ, а интелектуално красивото - в трагедията, съпроводена с музика и украса.

Авторът
, който ни е дал Опит върху заслугата и добродетелта, отхвърля всички тези разграничения на красивото и заедно с мнозина други заявява, че има само едно красиво, чиято основа е полезното: така всичко, наредено по начин да произвежда възможно най-пълно предпоставения ефект, е в най-висша степен красиво. Ако го попитате какво е красив човек, той ще ви отговори, че това е човекът, чиито добре разположени органи съдействат по най-благоприятния начин за изпълнението на жизнените функции на човека. Мъжът, жената, конят и другите животни, ще продължи той, заемат определено положение в природата и това положение определя техните задължения; задълженията определят устройството, а устройството е повече или по-малко съвършено или красиво според по-голямата или по-малката способност, получена от животното да изпълнява своите функции. Но тази способност не е произволна, а следователно не са произволни и формите, които я съставят, и красотата, зависеща от самите форми. После, слизайки към по-обикновените обекти, като столове, маси, врати и т.н., той ще се опита да ви докаже, че формата на тези обекти ни харесва само доколкото подхожда на тяхното предназначение; и ако толкова често сменяме модата, тоест ако сме непостоянни във вкуса към формата, която им придаваме, то е, защото най-пригодената за употреба форма най-трудно се среща; тук има някакъв вид максимум, който се изплъзва от всички тънкости на природната и създадената геометрия, така че ние непрестанно се въртим около него; ние прекрасно забелязваме, когато го доближаваме или пропускаме, но никога не сме сигурни, че сме го постигнали. Оттук и постоянното въртене във формите: или ги изоставяме заради други форми, или спорим безкрайно върху тези, които запазваме. Впрочем, не навсякъде тази точка бива на едно и също място; има хиляди случаи, когато максимумът е с по-разтегнати или по-тесни граници: за да се изясни тази мисъл, са достатъчни няколко примера. Не всички хора, добавя нашият автор, са способни на еднакво внимание и нямат еднаква сила на ума; всички са повече или по-малко възприемчиви, повече или по-малко образовани и т.н. Какво произвежда това разнообразие? Зрелището, съставено от академици, ще сметне интригата на Ираклий
 за възхитителна, докато за народа тя ще е объркана; едни ще ограничат траенето на комедията до три действия, а други ще настояват, че може да се разтегли до седем; и така за всичко останало. Колкото и правдоподобно да е изложена тази система, не мога да я приема. 
Съгласен съм с автора, че към всички наши съждения се примесва един деликатен поглед върху това, което сме ние самите, едно недоловимо свръщане към нас самите и че в хиляди случаи вярваме, че сме очаровани само от красивите форми, като те наистина са основната, но не единствената причина за нашето възхищение;  съгласен съм, че това възхищение никога не е толкова чисто, колкото си въобразяваме; но тъй като и един факт стига, за да се преобърне дадена система, принудени сме да изоставим системата на току-що цитирания автор, колкото и да сме били привързани някога към неговите идеи; и ето нашите основания:

Няма човек, който да не е усещал, че вниманието ни се насочва основно към сходството на частите, дори в нещата, където това сходство изобщо не допринася за ползата: какво значение има, че краката на един стол са с еднаква форма, след като са еднакво високи и здрави? Във формата те могат да се различават, без да бъдат по-малко полезни. Така, единият може да е прав, а другият да има форма на копито; единият да е извит навън, а другият навътре. Ако се направи врата с формата на ковчег, това може да изглежда по-пригодено към фигурата на човека, отколкото формите, които обичайно се следват. От каква полза са в архитектурата подражанията на природата и нейните творения? С каква цел се поставя колона, украсена с растителни мотиви там, където е достатъчен дървен стълб или скална маса? Защо са тези кариатиди? Дали колоната е предназначена да изпълнява функцията на човек, или човекът някога е бил предназначен да изпълнява службата на колоната в ъгъла на вестибюла? Защо на корнизите се поставят имитации на природни обекти? Какво значение има дали в имитирането пропорциите са добре или зле спазени? Ако красотата се основава единствено в ползата, барелефите, канелюрите, вазите и като цяло всички украшения стават смешни и излишни 
Вкусът към подражание обаче се усеща в нещата, чиято единствена цел е да се харесват, и ние често се възхищаваме на формите, без към това да ни подтиква понятието за полза. Едва ли собственикът на един кон смята, че той е красив само когато сравнява формата на животното с начина, по който конят му служи; това обаче не се отнася за минувача, на когото конят не принадлежи. Най-сетне, всеки ден различаваме красотата в цветята, растенията и хилядите други природни творения, чиято употреба ни е непозната. 

Знам, че на всеки довод, който издигам срещу оборваната от мен система, може да се възрази: но мисля, че тези възражения ще са по-скоро тънки, отколкото основателни. 
От всичко казано дотук следва, че Платон не толкова си е поставял за цел да преподава истината на своите ученици, колкото да разсее заблудите на съгражданите си относно софистите; така че с всеки ред на своите произведения ни дава образци на красивото, показвайки много добре какво то не е, без да казва какво е.
Следва още, че свети Августин е свел цялата красота до единството или до точното отношение на частите на едно цяло помежду им и до точното отношение на частите на една част, разглеждана като цяло, и така до безкрай; това, струва ми се, изгражда по-скоро същността на съвършеното, отколкото на красивото.   

Следва, че г-н Волф е смесил красивото с удоволствието, което то предизвиква, и със завършеността, макар че има същества, които доставят удоволствие, без да са красиви, и други, които са красиви и не доставят удоволствие; че всяко същество е възприемчиво за своята пълна завършеност, но има такива, които не са възприемчиви и за най-малката красота: такива са обектите на обонянието и вкуса, разгледани по отношение на тези сетива.

Следва още, че г-н Круза натоварва своето определение на красивото и така не забелязва, че колкото повече увеличава неговите черти, толкова красивото става все по-частично; и че въпреки целта си да разгледа красивото изобщо, дава още отначало понятие, приложимо само към отделни видове красоти.
Следва, че Хътчесън, който си е поставил две цели – първата, да обясни произхода на удоволствието, което изпитваме в присъствието на красивото, и втората, да открие качествата, които трябва да притежава едно същество, за да предизвика в нас индивидуално удоволствие, така че да ни се стори вследствие на това красиво, е доказал не толкова реалността на своето шесто чувство, колкото ни е накарал да почувстваме, че без помощта на шестото чувство трудно можем да развием източника на удоволствието, доставяно от красивото; неговият принцип на единообразност в многообразието не е общ; по отношение на геометричните фигури той дава едно повече тънко, отколкото истинно приложение, а самият принцип изобщо не е приложим към друг тип красиво, към доказателствата на абстрактните и универсални истини. 
Следва и че системата, изложена в Опит върху заслугата и добродетелта и основаваща красивото единствено и само върху полезното, има най-много недостатъци от всички изброени дотук.

Най-сетне следва, че йезуитът отец Андре, автор на Опит върху красивото, досега най-дълбоко е навлязъл в тази материя, най-добре е познал нейния обхват и трудност, като е положил най-верните и здрави принципи, така че най-много заслужава да бъде четен. 

Може би единственото, което би могло да се желае в неговото произведение, е да се разкрие източникът на понятията, които имаме, за отношение, ред, симетрия; защото от възвишения тон, с който говори за тези понятия, не можем да разберем дали ги смята за придобити и създадени или за вродени; но в негова подкрепа трябва да добавим, че стилът на произведението, повече реторичен, отколкото философски, го е отдалечавал от подобна дискусия, в която сега навлизаме.
Ние се раждаме със способността да усещаме и мислим; първата стъпка на способността ни за мислене е да разгледа възприятията, да ги обедини, да ги сравни, да ги комбинира,  да забележи помежду им отношенията на съгласуваност и несъгласуваност и т.н. Раждаме се с нужди, които ни принуждават да прибягваме до различни средства, сред които – убедили сме се често чрез ефекта, който сме очаквали и който те са произвеждали, - има добри, лоши, бързи, краткотрайни, пълни, непълни и т.н. Повечето от тези средства са били уред, машина или някакво друго изобретение от този род; но всяка машина предполага комбиниране, нагласяване на частите в изпълнение на една цел и т.н. Така нашите потребности и най-непосредственото упражняване на способностите ни спомагат общо да получим още от раждането идеите за ред, натъкменост, симетрия, механизъм, пропорция, единство; всички тези идеи идват от сетивата и са създадени; а от понятието за множество изкуствени и природни, наредени, пропорционални, комбинирани и симетрични съществувания ние минаваме към абстрактното и негативно понятие за диспропорция, безредие и хаос.
Тези понятия се отнасят до опита, както всички останали; те също идват от сетивата; дори да нямаше Бог, пак не по-малко бихме ги притежавали: в нас те отдавна са предходили понятието за неговото съществуване; те са също толкова позитивни, отчетливи, ясни, реални, колкото понятията за дължина, ширина, дълбочина, количество, число; тъй като произхождат от потребностите ни и от упражняването на нашите способности, то дори на земята да имаше народ, в чийто език тези идеи да нямат никакво име, те не по-малко биха съществували в умовете по повече или по-малко разпространен и развит начин, основан върху по-голям или по-малък брой опити, приложен към повече или по-малко същества; такава е цялата разлика, която може да съществува между един и друг народ, между един човек и друг човек от един и същ народ; и каквито и да са възвишените изрази, с които си служим, за да означим абстрактните понятия за ред, пропорция, отношения, хармония, независимо дали ги наричаме вечни, изначални, върховни, същностни правила на красивото, те, както и най-презрените понятия, са минали през нашите сетива, за да стигнат до способността за разбиране, така че са само абстракции на нашия ум.
Но още щом в ума ни започне упражняването на интелектуалните способности и възникне необходимост да осигурим нуждите си с помощта на изобретения, машини и т.н.,  се очертават понятията за ред, отношения, пропорция, връзка, подредба, симетрия, а ние се оказваме заобиколени от съществувания, където същите понятия са били, така да се каже, повторени до безкрайност. Не можем да направим и една крачка във вселената, без да ги събуди някаква наша проява; те влизат в душата ни във всеки един миг и от всички страни; всичко ставащо в нас, всичко съществуващо извън нас, всичко, което е съществувало от векове наред, всичко, което производството, разсъждението, откритията на нашите съвременници изнасят пред очите ни, продължава да ни втълпява понятията за ред, отношения, подредба, симетрия, съответствие, несъответствие и т.н.; и няма друго схващане – освен може би за самото съществуване, – което да е станало толкова близко на хората, както това, за което става дума. 
Следователно, ако в понятието за красиво – било то красивото абсолютно, относително, общо или частно – влизат само понятията за ред, отношения, пропорция, подредба, симетрия, съответствие, несъответствие и тези понятия нямат друг източник освен съществуването, числото, дължината, ширината, дълбочината и безброй други, които са неоспорими, то, струва ми се, можем да използваме първите понятия в едно определение за красивото, без да бъдем обвинени, че заместваме един термин с друг и се въртим в порочен кръг. 
Красиво е термин, който приписваме на безброй същества; но каквато и разлика да има между тях, трябва или погрешно да приложим към всички термина красиво, или да приемем, че всички тези същества притежават качество, чийто знак е терминът красиво. 
Това качество не може да е сред качествата, съставляващи специфичната им разлика, защото иначе би имало или само едно красиво същество, или най-многото само един красив вид същества. 

Но кое от общите качества за всички същества, които наричаме красиви, да изберем за нещото, чийто знак е терминът красиво? Кое? Очевидно е, струва ми се, че трябва да е качество, чието присъствие прави всички неща красиви; чиято честота или рядкост, ако има отношение към честотата и редкостта, ги прави повече или по-малко красиви; заради чието отсъствие те престават да бъдат красиви; което не може да променя природата си, без да предизвика промяна в красивото на вида, и чиято противоположност би направила най-красивите неприятни и грозни; с една дума, това, благодарение на което красотата се ражда, нараства, варира до безкрайност, залязва и изчезва. Способно на подобни въздействия е единствено понятието за отношения. 
Следователно наричам красиво извън мен всичко, което в себе си има с какво да събуди в ума ми идеята за отношения; а красиво по отношение на мен наричам всичко, което събужда тази идея. 

Когато казвам всичко, аз все пак изключвам качествата, отнасящи се до вкуса и обонянието. Макар тези качества да могат да събудят в нас идеята за отношения, не наричаме красиви обектите, в които те се намират, ако ги разглеждаме само спрямо дадените качества. Казва се превъзходно ястие, приятен мирис, но не красиво ястие, красив мирис. Когато се казва “ето един красив калкан“, “ето една красива роза”, се разглеждат други качества в розата и в калкана, различни от тези, които се отнасят до сетивата на вкуса и обонянието.  
Когато казвам всичко, което в себе си съдържа онова, с което може да събуди в ума ми идеята за отношения, или всичко, което събужда тази идея, то е, защото трябва добре да се разграничат формите в обектите и понятието, което имам за тях. Моето разбиране не слага нищо в нещата и не им отнема нищо. Независимо дали мисля, или пък изобщо не мисля за фасадата на Лувъра, всички нейни съставни части имат такава и такава форма, такова и такова съчетание помежду си: дали има хора или няма, тя ще е все така красива, но само за възможните, съставени от тяло и дух същества като нас; защото за други тя би могла да не е нито красива, нито грозна или дори би могла да е грозна. Оттук следва, че макар да няма абсолютно красиво, има два вида красиво по отношение на нас, реално красиво и забелязано красиво.
С “всичко, което събужда в нас идеята за отношения”, не искам да кажа, че за да наречем едно същество красиво, трябва да оценим от какъв вид отношения се управлява; не изисквам от онзи, който вижда архитектурна част, да е в състояние и да твърди със сигурност онова, което може да е неизвестно за самия архитект, а именно че тази част се отнася към другата, както дадено число към друго; не изисквам от онзи, който слуша концерт, да е по-вещ от музиканта в това, че звуците са в отношение две към четири или четири към пет. Достатъчно е да забележи и да почувства, че архитектурните части и звуците на музикалното произведение са в отношение или помежду си, или с други обекти. Неопределеността на тези отношения, лекотата, с която се схващат, и удоволствието, съпровождащо тяхното възприемане, са предизвикали представата, че красивото е по-скоро работа на чувството, отколкото на разума. Осмелявам се да твърдя, че всеки път когато, познавайки един принцип от най-ранно детство, по навик го прилагаме лесно и веднага към обектите извън нас, вярваме, че съдим за тях чрез чувството; но ще бъдем принудени да признаем грешката си във всички случаи, когато заплитането на отношенията и новостта на обекта ще отменят прилагането на принципа: тогава удоволствието ще почака и ще бъде усетено едва когато умът се произнесе, че обектът е красив. Впрочем, при подобен случай съждението е почти винаги за относителното красиво, а не за реалното красиво.
Когато разглеждаме отношенията в нравите, имаме морално красиво; когато ги разглеждаме в литературните произведения, имаме литературно красиво; когато ги разглеждаме в музикалните творби, имаме музикално красиво; при разглеждане в произведенията на природата имаме природно красиво; когато отношенията се разглеждат в механичните произведения на хората, имаме изкуствено красиво; при разглеждането им в репрезентациите на произведенията на изкуството или на природата, имаме красиво на подражанието. Независимо от обекта и от различните аспекти на отношенията вътре в един и същ обект, красивото ще приема различни имена.
Всеки един обект обаче, без разлика, може да бъде разгледан самостоятелно, в себе си или в отношение спрямо другите. Какво разбирам, когато казвам, че едно цвете е красиво или че една риба е красива? Ако разглеждам цветето или рибата самостоятелно, разбирам само, че съм забелязал ред, съчетаност, симетрия, отношения между частите, от които те са съставени (защото всички тези думи означават само различните начини в разглеждането на самите отношения): в този смисъл всяко цвете е красиво, всяка риба е красива; но с какво красиво? С това, което наричам реално красиво.

Ако разгледам цветето или рибата спрямо други цветя и други риби и кажа, че са красиви, това означава, че сред съществата от техния род, сред цветята точно това цвете и сред рибите точно тази риба събуждат в мен най-много идеи за отношения, и то за определени отношения; защото няма да крия, че не всички отношения имат еднаква природа и някои допринасят за красотата повече, отколкото други. Мога да твърдя, че при този нов начин за разглеждане на нещата има красиво и грозно; но какво красиво, какво грозно? Онова, което се нарича относително.
Ако вместо да се вземе едно цвете или риба, се генерализира и бъде взето някое растение или животно; ако, от друга страна, се мине към частното и се вземе една роза и един калкан, от това винаги ще се изтегли разграничението между относително красивото и реално красивото. 
Оттук се вижда, че има множество относително красиви  и че едно лале може да бъде красиво или грозно сред лалетата, красиво или грозно сред цветята, красиво или грозно сред растенията, красиво или грозно сред творенията на природата. 
Разбираме обаче, че трябва да сме видели доста рози и доста калкани, за да кажем, че точно тези са красиви или грозни сред розите и калканите; доста растения и риби, за да се произнесем, че розата и калканът са красиви или грозни сред растенията и рибите, и че трябва да имаме голямо познание за природата, за да се произнесем, че са красиви или грозни сред творенията на природата.
Какво тогава искат да кажат тези, които карат художника да подражава на красивата природа? Или не знаят какво заръчват, или му казват: ако трябва да нарисувате цвете и всъщност ви е безразлично какво точно цвете, вземете най-красивото сред цветята; ако имате да нарисувате растение и сюжетът ви не изисква това да бъде дъб или бряст, изсъхнал, счупен, без клони, вземете най-красивото сред растенията; ако задачата е да нарисувате природен обект и ви е все едно кой да изберете, вземете най-красивия. 

Оттук идва следното: 1/ Принципът за подражание на красивата природа изисква най-дълбокото и най-пространното изучаване на творенията на природата във всеки един род. 

2/ Ако бихме имали най-съвършеното познание на природата и на границите, които тя си е поставила в създаването на всяко същество, то не по-малко вярно би било, че броят на случаите, когато най-красивото може да се използва в подражаващите изкуства, се отнася към броя на случаите, когато трябва да се предпочете по-малко красивото, както единицата към безкрайността.

3/ Макар в действителност да има максимум красота във всяко творение на природата, разгледано в себе си – или, за да си послужа с пример, - макар най-красивата роза да не е никога с височината и размера на дъба, все пак в творенията на природата, разгледани по отношение на възможната им употреба в подражателните изкуства, няма нито красиво, нито грозно. 
Според природата на едно същество, според това, как то предизвиква у нас възприемането на най-голям брой отношения и съобразно естеството на тези отношения, то  бива хубаво, красиво, по-красиво, прекрасно или грозно; долно, малко, велико, издигнато, възвишено, прекалено, смехотворно или забавно; навлизането в тези детайли би означавало да се напише обемисто произведение, а не речникова статия. На нас тук ни стига да покажем принципите, а на читателя оставяме грижата за следствията и приложенията. Можем да го уверим обаче, че независимо дали взима примерите от природата, или ги заема от живописта, морала, архитектурата, музиката, ще открие винаги, че дава името реално красиво на онова, което само по себе си събужда идеята за отношение; а относително красиво нарича всичко, което трябва да бъде сравнявано с други неща и събужда съответстващи отношения. 
Ще се задоволя с един пример, взет от литературата. Всички знаят възвишено казаното в трагедията Хорациите: “Да беше умрял!”
 Питам някой, който не познава пиесата на Корней и няма никаква идея за отговора на стария Хораций, какво мисли за израза:  Да беше умрял. Очевидно е, че след като не знае какво е “Да беше умрял” и не може да отгатне дали е пълно изречение или фрагмент, едва отбелязвайки между тези три думи някакво граматично отношение, запитаният ще ми отговори, че не му изглежда нито красиво, нито грозно. Но ако му кажа, че така отговаря човекът, до когото са се допитали как друг трябва да постъпва в битка, той започва да забелязва в отговарящия своего рода кураж – и това не му позволява да вярва, че при всички случаи е по-добре да се живее, отколкото да се умре; Да беше умрял започва да го интересува. Ако добавя, че в битката става дума за честта на родината; че сражаващият се е син на онзи, до когото се допитват; че е единственият, който му остава; че младежът е влязъл в схватка с трима противници, вече отнели живота на двамата му по-големи братя; че старецът говори на дъщеря си; че е римлянин – тогава отговорът Да беше умрял, преди това нито красив, нито грозен, докато развивам неговите отношения с обстоятелствата, става все по-красив и накрая възвишен. 
Сменете обстоятелствата и отношенията и прехвърлете “Да беше умрял” от френския театър на италианската сцена, от устата на стария Хораций в устата на Скапен
, и “Да беше умрял” ще стане смехотворно.
Променете още веднъж обстоятелствата, предположете, че Скапен служи на жесток, алчен и свъсен господар и че двамата са нападнати насред широк път от трима или четирима разбойници. Скапен хуква да бяга; господарят му се отбранява, но надвит от броя на нападателите, също е принуден да бяга; съобщават на Скапен, че господарят му се е измъкнал от опасността. Как тъй, ще каже излъганият в своите очаквания Скапен, значи е избягал? Ах, подлецът! – Но, ще му отвърнат, един срещу трима, какво искаш да направи? – Да беше умрял, ще отвърне той; и това “да беше умрял” ще стане забавно. Следователно сигурно е, че красотата  се появява, нараства, варира, отслабва и изчезва заедно с отношенията, както казахме по-горе.   
Ще ме попитат обаче: какво разбирате под отношение? Не се ли променя значението на термините, ако бъде наречено красиво нещо, на което никога не се е гледало като такова? В нашия език, изглежда, идеята за красиво винаги се свързва с големината, но определянето на красивото не може да стане, като специфичната му разлика се помести в качество, относимо към безброй същества, които не притежават нито големина, нито възвишеност. Господин Круза несъмнено е сбъркал, натоварвайки своето определение за красиво с толкова много характеристики, че то се е оказало ограничено до твърде малък брой същества; но няма ли да изпаднем в обратния недостатък, ако направим определението толкова общо, че да обхваща всичко без изключение и дори купчината безформени камъни, хвърлени случайно в края на кариерата? Някой ще добави, че всички обекти възприемат отношения помежду си, между своите части и с други същества; няма такива, които да не могат да бъдат нагласени, подредени, симетризирани. Завършеността е качество, което може да се отнесе към всички; не е така обаче с красотата – тя е присъща на малко обекти.  
Такова е, струва ми се, ако не единственото, то поне най-силното възражение, което може да ми бъде отправено, и аз ще се опитам да отговоря.

Отношението най-общо е действие на ума, който разглежда или дадено същество, или качество, доколкото това същество или това качество предполага съществуването на друго същество или друго качество. Например: Когато казвам, че Пиер е добър баща, разглеждам в него качество, предполагащо съществуването на друго качество, това на сина; същото се отнася за другите възможни отношения. Следователно, макар отношението да е само в нашия ум, то не по-малко се възприема въз основа на самите неща; и ще кажа, че едно нещо съдържа в себе си реални отношения всеки път, когато придобие качества, които същество като мен, изградено от тяло и дух,  не би могло да разглежда, без да предположи съществуването или на други същества, или на други качества, или в самото нещо, или извън него; така ще разпределя отношенията на реални и забелязани. Но има и трети вид отношения; това са мислените или фиктивните – тези, които човешкото разбиране, изглежда, влага в нещата. Скулптурът хвърля поглед върху мраморния блок; неговото въображение е по-бързо от длетото, отмахва излишните части и различава вътре фигура: тази фигура обаче сама по себе си е въображаема и фиктивна; онова, което въображението е извършило в безформения мраморен блок, скулптурът би могъл да осъществи върху пространствен отрязък, ограничен от мислените линии. Един философ поглежда към случайно струпаните камъни; той унищожава чрез мисълта всички части на купчината, произвеждащи неправилност, и успява да извади оттам сфера, куб, правилна фигура. Какво означава това? Че макар ръката на художника да може да начертае рисунка само върху повърхности, оказващи съпротивление, той може да пренесе образа чрез мисълта си върху всяко тяло; какво казвам, всяко тяло! В пространството и празното. Образът, пренесен чрез мисълта във въздуха или изтръгнат чрез въображението от най-безформените тела, може да е красив или грозен, но не и идеалното платно, към което е бил прикачен, или безформеното тяло, от което е бил изваден.
Когато следователно казвам, че едно същество е красиво по силата на отношенията, които се забелязват в него, не говоря за мислените или фиктивните отношения, пренесени в него от нашето въображение, а за реално съществуващите отношения, забелязани от ума с помощта на сетивата. 
Но пък настоявам, че каквито и да са отношенията, те изграждат красотата не в тесния смисъл, в който хубавото е противоположно на красивото, а, смея да твърдя, в далеч по-философски смисъл, който повече отговаря на понятието за общо красиво и на природата на езиците и нещата. 
Ако някой има търпението да събере всички същества, на които даваме името красиво, скоро ще забележи, че сред множеството немалко от тях нямат никакво отношение към малкостта или големината; малкостта и големината престават да имат значение, когато е само едно същество, или ако е индивид от многоброен вид, бива разглеждано самостоятелно. Когато някой е казал за първия стенен или първия обикновен часовник, че е красив, дали вниманието е било насочено към друго освен към механизма му, тоест към отношението на частите помежду им? Когато днес се казва, че часовникът е красив, дали вниманието е към друго нещо, а не към неговата употреба и механизъм? Ако следователно общото определение на красивото трябва да подхожда на всички същества, на които се дава този епитет, идеята за големина отпада. Постарах се от понятието за красиво да отстраня понятието за големина, защото ми се стори, че големината най-често се придава на красивото. В математиката под красив проблем се разбира труден за решаване; под красиво решение се разбира простото и лесно решение на труден и сложен проблем. Понятието за голямо, възвишено, издигнато няма никакво място в случаите, когато продължаваме да използваме името красиво. По същия начин може да се премине през всички същества, наречени красиви: едно ще изключи големината, друго ползата, трето ще изключи симетрията; някои дори външния вид, белязан от ред и симетрия: такава ще е картината на буря, ураган, хаос; и ще бъдем принудени да признаем, че единственото общо качество, съобразно което всички тези същества се съгласуват, е понятието за отношения.  
Но когато някой иска общото понятие за красиво да подхожда на всички същества, наричани красиви, дали говори само за своя език или за всички езици? Трябва ли това определение да подхожда само на съществата, които наричаме красиви на френски, или на всички същества, които биха били наречени красиви на иврит, сирийски, арабски, халдейски, гръцки, латински, английски, италиански и всички други езици, които са съществували, съществуват или ще съществуват? И длъжен ли е философът да изучи всички тях, за да докаже, че понятието за отношения единствено ще остане след прилагането на едно толкова широко правило за изключване? Не му ли стига да отбележи, че значението на термина красиво варира във всички езици и на едно място се прилага към същества, към които на друго изобщо не се прилага; но в какъвто и специфичен израз да бъде употребен, винаги предполага възприемането на отношения. Англичаните казват a fine flavour, a fine woman, красива жена, красив мирис. Докъде би стигнал един английски философ, ако, разсъждавайки за красивото, поиска да се занимава с тази странност на своя език? Народът е създал езиците; на философа се пада да открие произхода на нещата. И би било доста учудващо, ако принципите на единия не се намират често в противоречие с употребите на другия. Ала принципът на възприемането на отношенията, приложен към природата на красивото, дори няма такъв недостатък; той е толкова общ, че трудно може нещо да му се изплъзне.

При всички народи, на всички места на земята и във всички времена е имало едно име за цвят изобщо и други имена за отделните цветове и техните нюанси. Какво би правил някой философ, ако му предложат да обясни какво е красив цвят, освен да посочи източника на прилагането на термина красив към цвета изобщо, независимо какъв е той, и после да посочи причините, поради които един нюанс е предпочитан повече от друг? По същия начин, възприемането на отношенията е отворило място за изобретяването на термина красиво; и съобразно разнообразяването на отношенията и човешкия дух, са били създадени имената хубаво, красиво, очарователно, голямо, възвишено, божествено и безброй други, относими както към физическото, така и към моралното. Ето нюансите на красивото: но аз разширявам тази мисъл и казвам:

Когато се изисква общото понятие за красиво да отговаря на всички красиви същества, дали става дума само за тия, които носят това определение тук и сега, или за тези, които са били наречени красиви при раждането на света, преди пет хиляди години, на разстояние три хиляди левги и които ще бъдат наречени красиви в бъдещите векове; за тези, които сме виждали като красиви в детството, в зряла възраст и в старостта; за тези, които предизвикват възхищението на цивилизованите народи, и за тези, които очароват диваците? Дали истината на това определение ще бъде локална, частична и истина на момента? Или ще се разпростре върху всички същества, всички времена, всички хора и всички места? Ако някой възприеме последното, ще се доближи много до моя принцип и няма да открие друг начин да примири съжденията на детето и зрелия човек. На детето му трябва само следа от симетрия и подражание, за да се възхищава и забавлява; на зрелия човек му трябват дворци и мащабни произведения, за да бъде поразен. Ще примири съжденията на дивака и цивилизования човек. Защото дивакът е омаян от вида на стъклена висулка, месингов пръстен или медна гривна, а цивилизованият обръща внимание само на най-съвършените произведения. Първобитните пък са наричали щедро хижи, сламени колиби и хамбари красиви, великолепни и т.н., докато днешните хора ограничават подобни названия само до върховите усилия на човешкия талант.

Поставете красотата във възприемането на отношенията, и ще имате историята на нейните напредвания от раждането на света чак до днес; изберете за отличителна черта на красивото изобщо едно или друго качество, което ви хареса, и вашето понятие изведнъж ще се окаже концентрирано в една точка на пространството и времето.

Следователно възприемането на отношенията е основата на красивото; тъкмо това възприятие на отношенията е било означено в езиците под безброй различни имена, всяко от които посочва само различни видове красиво. 

Но в нашия език, както и в почти всички други, терминът красиво се взима често в противоположност на хубаво; а от тази нова гледна точка изглежда, че въпросът за красивото е вече граматически и става дума само точно да се определят идеите, свързвани с този термин. (Вж. следващата статия КРАСИВО в противоположност на ХУБАВО.)   
Красивото като резултат от възприемането на едно единствено отношение обичайно е по-малко от резултата при възприемането на множество отношения. Гледката на едно красиво лице или на красива картина вълнува повече, отколкото ако видим само един цвят; звездното небе вълнува повече от небесния лазур; пейзажът повече от откритото поле; сградата от равния терен; музикалното произведение от един звук. Все пак броят на отношенията не бива да се умножава до безкрайност;  красотата не следва такава прогресия: ние приемамае като отношения в красивите неща само онова, което един добър ум може да схване ясно и лесно. Но какво прави един ум добрър? Къде в произведенията е точката, отсам която заради липса на отношения те са твърде равни и оттатък която са твърде претрупани? Това е първият източник на разнообразие в съжденията. Тук започват оспорванията. Всички са съгласни, че има красиво и че то е резултат от забелязаните отношения, но според по-голямото или по-малкото познание, опита, навика да се съди, да се размишлява, да се вижда, според по-голямата природна широта на ума се казва, че един обект е беден или богат, смътен или изпълнен, незначителен или претоварен. 
              Но колко много са композициите, където художникът е принуден да използва повече отношения, отколкото схваща множеството! Всъщност, само неговите събратя по изкуство – тоест хората, които са най-малко склонни да му отдадат дължимото – могат да познават и ценят по достойнство творбите. Какво става тогава с красивото? Или бива представяно на тълпа невежи, които не са в състояние да го почувстват, или бива усетено от няколко завистници, които мълчат. Много често такъв е ефектът от голямото музикално произведение. Господин Д’Аламбер казва в своята Уводна реч към Енциклопедичния речник, която заслужава да бъде цитирана в настоящата статия, че след като се създаде изкуство за изучаване на музиката, трябва да се създаде и изкуството тя да бъде слушана: а аз добавям, че след като сме създали изкуство на поезията и живописта, напразно сме създали някакво изкуство за четенето и виждането; и че винаги в съжденията за определени произведения ще царува привидно единомислие, наистина по-малко обидно за художника от споделянето на чувствата, което обаче винаги огорчава.

Сред отношенията можем да различим безброй видове: някои се усилват, други се отслабват или регулират взаимно. Колко различно ще мислим за красотата на един обект в зависимост от това, дали схващаме всички отношения или само една част! Втори източник на разнообразието в съжденията. Съществуват неопределени и определени отношения: ние се задоволяваме с първите, за да именуваме красиво всеки път, когато липсва непосредствен и единствен обект на науката или изкуството, който може да ги определи. Но ако това определение е непосредствен и единствен обект на някоя наука или изкуство, ние изискваме не само отношения, но и тяхната значимост: по тази причина наричаме красива теоремата, а не казваме, че е красива аксиомата, макар да не може да се отрече, че изразявайки едно отношение, аксиомата притежава също своя реална красота. Когато в математиката казвам, че цялото е по-голямо от която и да е част, формулирам със сигурност безброй частни твърдения относно разделеното количество, но не определям точно с колко цялото е по-голямо от различните дялове. Сякаш казвам: “Цилиндърът е по-голям от вписаната сфера, а сферата е по-голяма от вписания конус.” Но собствената и непосредствена цел на математиката е да определи с колко едното от тези тела е по-голямо или по-малко от другото; и онзи, който докаже, че те се отнасят помежду си постоянно, както числата 3, 2, 1, ще е създал възхитителна теорема. Красотата, която винаги се състои в отношенията, в този случай ще има съставно основание – броя на отношенията и трудността, с която са били забелязани. Теоремата, гласяща, че всяка линия, прокарана от върха на равнобедрен триъгълник до средата на основата му, разделя ъгъла на два равни ъгъла, няма да е кой знае колко удивителна, но теоремата, която казва, че асимптотите на една крива се доближават постоянно към нея, без никога да я допират, и че равнините, образувани от отсечка на оста, отсечка на кривата, асимптотата и продължението на ординатата, се отнасят помежду си, както дадено число към друго дадено число, ще бъде красива. Съвсем не безразличното към красотата обстоятелство в този и в редица други случаи се дължи на комбинираното действие на изненадата и отношенията, а то настъпва винаги когато теоремата, чиято истинност е доказана, преди това е минавала за невярно предположение.
Има отношения, които смятаме за повече или по-малко същностни; такова е отношението на големина спрямо мъжа, жената и детето; за детето казваме, че е красиво, макар да е малко; задължително е един красив мъж да е голям, а по-малко изискваме това качество у жената; по-допустимо е една дребна жена да е красива, отколкото един дребен мъж. Тогава, струва ми се, разглеждаме съществата не само в тях самите, но още и по отношение на мястото, което заемат в природата, в голямото цяло; и в зависимост от това, до каква степен познаваме голямото цяло, мярката, която си създаваме за големината на съществата, е повече или по-малко точна. Няма как обаче добре да знаем кога е точна. Трети източник на разнообразието на вкусовете и съжденията в подражателните изкуства. Големите майстори са предпочели тяхната мярка да е по-скоро голяма, отколкото малка: но никой няма една и съща мярка, нито може би пък мярката на природата. 
Интересът, страстите, невежеството, предразсъдъците, обичаите, нравите, климатите, навиците, управленията, религиозните култове, събитията задържат съществата, които ни заобикалят, правят ги способни или пък напълно неспособни да събуждат в нас множество идеи, унищожават в тях съвсем естествените отношения и на тяхно място установяват капризни и случайни. Четвърти източник на разнообразие в съжденията. 

Човек отнася всичко към своето изкуство и познанията си: ние всички се поставяме повече или по-малко в ролята на критика на Апелес
 и макар да познаваме само обувката, съдим също за крака; или въпреки че познаваме само крака, слизаме също до обувката. Ние обаче не се отнасяме така дръзко или самонадеяно до най-малката подробност  само по отношение на произведенията на изкуството; за творенията на природата съдим по същия начин. Най-красивото лале сред всички лалета в една градина за любопитния ще бъде това, в което той забележи разнообразие и необичайни цветове, размер, листа. Но художникът, зает с ефектите на светлината, оттенъците, светлосянката, формите, имащи отношение към изкуството му, ще пренебрегне чертите, предизвикали възхищението на цветаря, и ще вземе за модел цветето, подминато от същия този любопитен цветар. Разнообразие на таланти и познания, пети източник на разнообразие в съжденията.

Душата има способността да съединява идеите, които е получила отделно, да сравнява обектите посредством идеите, които притежава, да наблюдава отношенията между тях, да разширява или да стеснява по своя воля идеите, да разглежда отделно всяка една от простите идеи, които могат да се окажат обединени в полученото от душата усещане. Това действие на душата се нарича абстракция. Идеите за телесните субстанции са съставени от различни прости идеи, заедно отпечатвали своето въздействие през цялото време, докато телесните субстанции са били налични за нашите сетива: тези субстанции могат да бъдат определени единствено като се определи най-тънката специфика на сетивните идеи. Тези видове определения могат да предизвикат доста ясна идея за дадена субстанция у човек, който никога не я е забелязвал непосредствено, стига само някога да е получавал отделно, посредством сетивата, всички прости идеи, които влизат в състава на сложната идея на определяната субстанция. Но ако му липсва понятието за някоя от простите идеи, от които субстанцията е съставена, и ако е лишен от необходимото сетиво, за да ги забележи, или това сетиво е безвъзвратно увредено, няма никакво определение, което да може да предизвика в него идеята, за която той не би имал предварително никакво сетивно възприятие. Шести източник на разнообразие в съжденията, който ще се отнася до описанието на красотата – защото хората имат толкова много лъжливи понятия, толкова много полупонятия за един и същ обект!

Не по-малко обаче е разногласието спрямо съществуващото за ума, защото то е представено чрез знаци, а почти никой знак не е достатъчно точно определен, така че значението на знаците е винаги по-широко или по-тясно при различните хора. Логиката и метафизиката биха били твърде близко до съвършенството, ако Речникът на езика беше добре направен: но това можем само още да желаем. И тъй като думите са цветовете, с които си служат поезията и красноречието, какво сходство може да се очаква в съжденията за картината, докато не знаем дори какво точно искаме от цветовете и нюансите? Седми източник на разнообразие в съжденията. 
За каквото и същество да съдим, вкусът или отвращението към него се предизвикват от възпитанието, образованието, предразсъдъка или от някакъв изкуствено създаден ред в нашите идеи; така се залага мнението, че тези обекти имат известно съвършенство или недостатък в качествата, за възприемането на които имаме подходящите сетива или способности. Осми източник на разнообразие.
Може да се твърди, че простите идеи, които един и същ обект предизвиква при различни хора, са също толкова различни, колкото забелязаните у тях прояви на вкус и отвращение. Такава е дори истината на усещането: множество хора в един и същ момент се различават помежду си относно простите идеи, но не е по-трудно да се забележи, че един и същ човек се различава от себе си в различните моменти. Нашите сетива са в състояние на постоянна променчивост: един ден губим зрение, на другия ден чуваме зле; и от ден на ден виждаме, усещаме, чуваме различно. Девети източник на разнообразие в съжденията на хората от една и съща възраст и на един и същ човек в различните му възрасти. 

Понякога най-красивият обект могат да се свърже с неприятни идеи: дори да обичаме испанско вино, достатъчно е веднъж да вземем с него средство за повръщане, и ще го намразим; не сме свободни да изпитваме или да не изпитваме повдигане само при вида му: испанското вино винаги е добро, но нашето състояние спрямо него не е същото. Така също, този вестибюл е винаги великолепен, но моят приятел изгуби там живота си. Този театър не е престанал да бъде красив,  но откакто ме освиркаха, не мога да го гледам, без в ушите ми да забучи отново шумът на освиркванията. Във вестибюла виждам само моя издъхващ приятел и повече не усещам неговата красота. Десети източник на разнообразие в съжденията, причинен от редицата случайни идеи, които не можем свободно да отстраним от основната идея.

Post equitem sedet atra cura.

(“черната Грижа седлото следва”. Хораций, Оди, Книга трета, I, 40)

Когато става дума за сложни обекти, които представят едновременно природни и изкуствени форми, както в архитектурата, градините, всякакъв вид уредби и т.н., нашият вкус се основава върху друго асоцииране на идеи – наполовина разумни, наполовина капризни: някоя слаба аналогия с походка, вик, форма, цвят на някой злотворен обект, мнението на страната, в която живеем, убежденията на сънародниците ни и т.н., всичко оказва влияние върху нашите съждения. Дали тези причини не ни карат да гледаме на блестящите и живи цветове като белег на суетност или на някакво друго лошо разположение на сърцето или ума? Не се ли употребяват някои форми от селяни или хора, чиято професия, практики, характер са ни противни или презираме? Тези допълнителни идеи ще се връщат въпреки нас заедно с идеите за цвета и формата и ние ще се изкажем срещу този цвят и тези форми, макар в себе си те да не съдържат нищо неприятно. Единадесети източник на разнообразие.   

Какъв ще бъде тогава обектът в природата, по отношение на чиято красота всички хора ще бъдат напълно съгласни? Структурата на растенията? Механизмът на животните? Светът? Но дали тези, които са най-поразени от отношенията, реда, симетриите, връзките, господстващи между частите в голямото цяло, не познавайки целта на Създателя при неговото оформяне, не са принудени да кажат, че светът е съвършено красив заради идеите, които имат за Божеството? И не гледат ли на творението като на шедьовър най-вече защото на неговия творец не е липсвала нито мощ, нито воля, за да го направи такова, каквото е? Колко много случаи има, когато без всякакво основание придаваме съвършенство на произведението само въз основа на името на онзи, който го е направил, и продължаваме да му се възхищаваме? Тази картина е от Рафаело и това е достатъчно. Дванадесети източник ако не на разнообразие, то най-малкото на заблуда в съжденията.

По-малко, изглежда, сме разделени по отношение на красотата на изцяло въображаемите същества, като сфинкса, сирената, фавна, минотавъра, идеалния човек и т.н., и това не е учудващо: наистина, тези въображаеми същества са образувани според отношенията, които виждаме, че се забелязват в реалните същества; но моделът, на който трябва да приличат, пръснат сред всички творения на природата, всъщност е навсякъде и никъде. 

Каквито и да са всички причини за разнообразието в нашите съждения, това съвсем не е основание да смятаме, че реално красивото, състоящо се във възприемането на отношенията, е химера: прилагането на този принцип може да варира до безкрайност, а неговите случайни модификации могат да предизвикват разисквания и литературни войни: принципът остава постоянен. Може би на земята няма двама души, които да забелязват точно същите отношения в един и същ обект и които да съдят, че той е красив в еднаква степен. Но ако имаше дори един човек, върху когото да не са въдействали отношенията  от никакъв род, той би бил завършен глупак; а ако е нечувствителен само в някои отношения, това явление би разкрило в него недостатък на физиологичното му устройство.Така ще бъдем винаги далеч от скептицизма заради общото състояние на останалата част на вида. 

Красивото не винаги е дело на разумна причина: движението често установява било в едно самостоятелно разглеждано същество, било между множество сравнявани помежду им същества удивителен брой изненадващи отношения. Кабинетите по естествена история са пълни с такива примери. Тук отношенията са резултат от случайни комбинации, най-малкото по отношение на нас. Природата, сякаш играейки, подражава в стотици случаи произведенията на изкуството. И бихме могли да се попитаме не дали философът, изхвърлен от буря на бреговете на непознат остров, е имал право да възкликне, съзирайки няколко геометрични фигури: Смело, приятели, ето следи от човек!, – а колко отношения трябва да се забележат в нещо съществуващо, за да сме напълно сигурни, че е дело на някой творец; при какъв случай един единствен недостатък в симетрията би бил по-силно доказателство от цялата дадена съвкупност на отношенията; как се отнасят помежду си времето на действие на случайната причина и забелязаните отношения в произведените от нея резултати; и дали, ако се изключат творенията на Всемогъщия, има случаи, когато броят на отношенията не би могъл да бъде никога компенсиран от броя на онова, което всеки път (произволно) се пада
.  

ФИЛОСОФСКИ МИСЛИ


XXI. Отварям записките на един известен професор и чета: “Атеисти, признавам заедно с вас, че движението е в същността на материята; какво заключавате от това? ...Че светът е резултат от произволното изхвърляне на атомите? Бих искал също толкова да ми кажете, че Илиада на Омир или Хенриада на Волтер са резултат от произволни изблици на характери”. Ще се въздръжа и няма да карам един атеист да разсъждава така: сравнението би го поставило в благоприятно положение. Според законите на анализа на падащото се в игрите, ще ми каже той, не трябва да се изненадвам, че нещо се случва, когато е възможно, а трудността на събитието се компенсира чрез количеството на хвърлянията. Има такова число, такъв брой пъти, при които с предимство бих се обзаложил да докарам едновременно сто хиляди шестици със сто хиляди зара. Какъвто и да е крайният сбор от характери, с който биха ми предложили да бъде породена случайно Илиада, има такъв краен набор от хвърляния, който би направил предложението благоприятно: дори моето предимство би било безкрайно, ако отпуснатото количество на хвърлянията беше безкрайно. Ще се съгласите с мен, би продължил той, че материята съществува от вечността и движението й е присъщо. За да отговоря на тази благосклонност, ще предположа заедно с вас, че светът няма граници; че множеството на атомите е безкрайно и че редът, който ви учудва, не липсва никъде: а от тези взаимни признания не следва друго, освен че възможността да се създаде случайно всемира е много малка, но че количеството на хвърлянията е безкрайно, тоест че трудността на събитието е повече от достатъчно компенсирано чрез множеството на хвърлянията. Така че, ако нещо трябва да е неприемливо за разума, това е предположението, че след като материята се е движела от цяла вечност и в безкрайния набор от възможни комбинации е имало безкрайно число възхитителни подредби, нито една от тези възхитителни подредби не се е срещала повече сред безкрайното множество последователно възприемани от нея подредби. Следователно, умът трябва да е по-учуден от хипотетичното траене на хаоса, отколкото от реалното раждане на вселената.  

